2005D0360 — MT — 04.12.2009 — 002.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B DEĊIŻJONI TAL-KUMMISSJONI tas-26 ta’ April 2005 li tistabbilixxi l-kriterji ekoloġiċi għall-għoti ta' l-ekotikketta tal-Komunità lil-lubrikanti (notifikat bid-dokument numru C(2005) 1372) (Test b'rilevanza għaż-ŻEE) (2005/360/KE) (ĠU L 118, 5.5.2005, p.26)

Emendat bi:









▼B

DEĊIŻJONI TAL-KUMMISSJONI

tas-26 ta’ April 2005

li tistabbilixxi l-kriterji ekoloġiċi għall-għoti ta' l-ekotikketta tal-Komunità lil-lubrikanti

(notifikat bid-dokument numru C(2005) 1372)

(Test b'rilevanza għaż-ŻEE)

(2005/360/KE)







IL-KUMMISSJONI TAL-KOMUNITAJIET EWROPEJ, Wara li kkunsidrat it-trattat li stabbilixxa l-Komunità Ewropea, Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta ta' l-għoti ta’ l-ekotikketta Komunitarja ( 1 ), u, b’mod partikolari, l-Artikolu 6 tiegħu. Wara li kkonsultat il-Bord ta’ l-Ekotikketti ta’ l-Unjoni Ewropea, Billi: (1) Skond ir-Regolament (KE) Nru 1980/2000, l-ekotikketta tal-Komunità tista’ tingħata lil prodott li jkollu karatteristiċi li jippermettulu li jikkontribwixxi b’mod sinifikanti għal titjib fir-rigward ta’ aspetti ambjentali sinifikanti. (2) Ir-Regolament (KE) Nru 1980/2000 jistipula li ċerti kriterji speċifiċi ta’ l-ekotikketta, imħejjija skond il-kriterji abbozzati mill-Bord ta’ l-Ekotikketti ta’ l-Unjoni Ewropea, għandhom jiġu stabbiliti skond il-grupp ta’ prodotti. (3) Billi l-użu tal-lubrikanti jista’ jkun perikoluż għall-ambjent minħabba, per eżempju, it-tossiċità akwatika tagħhom jew il-bijoakkumulazzjoni tagħhom, għandhom jiġu stabbiliti kriterji ekoloġiċi addattati. (4) L-impatt ambjentali jista’ jiġi kkunsidrat negliġibbli f’każ ta’ sustanzi inklużi fil-lubrikanti li, meta jiġu applikati, jibdlu n-natura kimika tagħhom u ma jkunx hemm aktar il-ħtieġa li jiġu kklassifikati skond id-Direttiva 1999/45/KE tal-Parlament Ewropew u tal-Kunsill tal-31 ta’ Mejju 1999 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi ta’ l-Istati Membri dwar il-klassifika, l-imballaġġ u t-tikkettjar ta’ preparazzjonijiet perikolużi ( 2 ). Għalhekk, il-kriterji ta’ l-ekotikketti m’għandhomx japplikaw għal dawk is-sustanzi fejn inqas minn 0,1 % tas-sustanzi fil-parti ttrattata jibqgħu fil-forma ta’ qabel. (5) Il-kriterji ekoloġiċi, kif ukoll ir-rekwiżiti ta’ valutazzjoni u verifika relatati, għandhom jibqgħu validi għal perjodu ta’ 4 snin. (6) Il-miżuri pprovduti f’din id-Deċiżjoni huma skond l-opinjoni tal-Kumitat maħtur skond l-Artikolu 17 tar-Regolament (KE) Nru 1980/2000, Billi: ADOTTAT DIN ID-DEĊIŻJONI:







Artikolu 1

Il-grupp ta’ prodotti “lubrikanti” (ċitati bħala “prodott” f’dan id-dokument) għandu jinkludi żjut idrawliċi, griż, żjut għaċ-chainsaws, żjut two-stroke, aġenti biex il-konkrit jinqala’ mill-forma u lubrikanti total loss oħrajn, għall-użu mill-konsumaturi u utenti professjonali.

Artikolu 2

1. Għall-għanijiet ta’ din id-Deċiżjoni, għandhom japplikaw it-tifsiriet li ġejjin:

(a) “Lubrikant” tfisser preparazzjoni magħmula minn fluwidi bażiċi u additivi;

(b) “Fluwidu bażiku” tfisser fluwidu lubrifikant li l-karatteristiċi tal-fluss, kemm jibqa' tajjeb matul iż-żmien u r-reżistenza għall-kedd, kif ukoll il-karatteristiċi fir-rigward tas-sospensjoni tal-kontaminanti ma ġewx imtejba permezz ta’ l-additivi;

(c) “Sustanza li tgħaqqad” tfisser sustanza fil-fluwidu bażiku użata biex tgħaqqad jew timmodifika r-reoliġija ta’ fluwidu jew griż lubrifikanti;

(d) “Komponent ewlieni” tfisser kull sustanza li tagħmel aktar minn 5 % tal-lubrikant bħala piż;

(e) “Addittiv” tfisser sustanza li l-funzjoni ewlenija tagħha hija titjib tal-karatteristiċi tal-fluss, kemm jibqa' tajjeb matul iż-żmien u r-reżistenza għall-kedd jew it-titjib tas-sospensjoni kontaminanti;

(f) “Griż” tfisser preparazzjoni solida jew semisolida magħmula minn aġent li jgħaqqad f’lubrikant likwidu.

2. Fil-każ tal-griż, jistgħu jiġu inklużi ingredjenti oħrajn li jagħtuh karatteristiċi speċjali.

Artikolu 3

Sabiex tingħata l-ekotikketta tal-Komunità għal-lubrikanti skond ir-Regolament (KE) Nru 1980/2000, il-lubrikant irid ikun inkluż fil-grupp ta’ prodotti “lubrikanti” u jrid ikun konformi mal-kriterji stabbiliti fl-Anness ta’ din id-Deċiżjoni.

Il-kriterji għandhom japplikaw għal prodott magħmul frisk fil-ħin tal-konsenja.

Meta l-kriterji jiġu formulati fil-livell tas-sustanzi kostitwenti, dawn il-kriterji għandhom japplikaw għal sustanzi miżjuda apposta u li jagħmlu aktar minn 0,1 % tal-prodott u wara li tkun saret kull reazzjoni kemikali bejn is-sustanzi mħallta biex jipprovdu l-preparazzjoni lubrikanti.

Madankollu, il-kriterji m’għandhomx japplikaw għal sustanzi li, ma’ l-applikazzjoni, ibiddlu n-natura tagħhom b’tali mod li tispiċċa l-ħtieġa tal-klassifika skond id-Direttiva 1999/45/KE u meta inqas minn 0,1 % tas-sustanzi fil-parti ttrattata jibqgħu fil-forma ta’ qabel l-applikazzjoni.

▼M2

Artikolu 4

Il-kriterji ekoloġiċi għall-grupp ta’ prodotti tal-“lubrikanti”, u r-rekwiżiti ta’ valutazzjoni u verifika marbutin magħhom, għandhom jibqgħu validi sat-30 ta’ Ġunju 2011.

▼B

Artikolu 5

Għal finijiet amministrattivi, in-numru tal-kodiċi allokat lill-grupp ta’ prodotti “lubrikanti” għandu jkun “27”.

Artikolu 6

Din id-Deċiżjoni hija indirizzata lill-Istati Membri.









ANNESS

QAFAS

L-għanijiet tal-Kriterji

Dawn il-kriterji għandhom l-iskop, b’mod partikolari, li jippromwovu dawk il-prodotti li:

— jagħmlu inqas ħsara fl-ilma u l-ħamrija waqt l-użu; u

— iwasslu għal inqas emissjonijiet ta’ CO2.

Rekwiżiti ta’ valutazzjoni u verifika

Ir-rekwiżiti speċifiċi għall-valutazzjoni u l-verifika huma indikati f’kull kriterju.

Meta l-applikant jintalab jipprovdi dikjarazzjonijiet, dokumentazzjoni, analiżi, rapporti tat-testijiet jew xi provi oħrajn li juru l-konformità mal-kriterji, huwa aċċettat li dawn jistgħu joriġinaw mill-applikant u/jew mill-fornitur/i tiegħu/tagħhom, skond kif ikun il-każ. Il-fornitur ta’ l-addittiv, pakkett ta’ addittivi jew fluwidu bażiku jista’ jipprovdi l-informazzjoni direttament lill-Entità Kompetenti.

Meta jkun xieraq, metodi ta’ l-ittestjar li mhumiex dawk indikati għal kull kriterju jistgħu jintużaw jekk l-Entità Kompetenti li tivvaluta l-applikazzjoni taċċetta l-ekwivalenza tagħhom.

Meta jkun xieraq, Entitajiet Kompetenti jistgħu jitolbu dokumentazzjoni ta’ appoġġ u jistgħu jwettqui verifiki indipendenti.

Huwa rakkomandat li l-Entitajiet Kompetenti jikkunsidraw l-implimentazzjoni ta’ skemi ta’ ġestjoni ambjentali rikonoxxxuti, bħall-EMAS jew l-EN ISO14001, meta jivvalutaw l-applikazzjonijiet u jimmonitorjaw il-konformità mal-kriterji.

(Nota bene: l-implimentazzjoni ta’ tali skemi ta’ ġestjoni mhix tassattiva).

KRITERJI

1. Frażijiet-R li jindikaw periklu għall-ambjent jew għas-saħħa tal-bniedem

Il-prodott ma jistax ikun ġie allokat xi frażi-R, fil-ħin meta ssir l-applikazzjoni għall-ekotikketta, li tindika xi periklu għall-ambjent jew is-saħħa tal-bniedem skond id-Direttiva 1999/45/KE. Il-frażijiet-R li ġejjin huma meqjusa rilevanti għal dan il-grupp ta’ prodotti:

R20, R 21, R 22, R 23, R 24, R 25, R 26, R 27, R 28, R 33, R 34, R 35, R 36, R 37, R 38, R 39, R 40, R 41, R 42, R 43, R 45, R 46, R 48, R 49, R 50, R 51, R52, R 53, R 59, R 60, R 61, R 62, R 63, R 64, R 65, R 66, R 67, R 68, u kombinamenti tagħhom.

Valutazzjoni u verifika tal-kriterju 1

Il-konformità mal-kriterju 1 għandha tiġi dikjarata bil-miktub u ffirmata mill-kumpanija applikanti.

Il-komponenti ewlenin kollha inklużi fil-prodott għandhom jiġu dikjarati mingħajr l-ebda ambigwità, bl-ismijiet tagħhom u, meta jkun applikabbli, in-numri EINECS jew ELINCS u l-konċentrazzjoni li jintuzaw fihom.

Il-manifattur tal-prodott għandu jipprovdi:

— Fuljett ta’ Tagħrif dwar is-Sigurtà tal-prodott (li jissodisfa r-rekwiżiti tad-Direttiva tal-Kummissjoni 91/155/KEE ( 3 )).

— Fuljetti ta’ Tagħrif dwar is-Sigurtà tal-fornituri applikanti (li jissodisfaw ir-rekwiżiti tad-Direttiva 91/155/KEE u d-Direttiva tal-Kunsill 67/548/KEE ( 4 )) għal kull komponent ewlieni.

Għandu jkun hemm tagħrif disponibbli biżżejjed li jippermetti l-valutazzjoni tal-perikli ambjentali (indikati mill-frażijiet-R: R 50, R 50/53, R 51/53, R 52, R 52/53, R 53), tal-prodott skond id-Direttivi 91/155/KEE u 1999/45/KE.

Il-valutazzjoni ta’ prodott fir-rigward tal-perikli għall-ambjent għandha ssir permezz ta’ metodi konvenzjonali kif indikat fl-Anness III tad-Direttiva 1999/45/KE. Madankollu, kif imfisser fil-parti C ta’ l-Anness III ta’ dik id-Direttiva, ir-riżultati ta’ l-ittestjar tal-preparazzjoni (jew il-preparazzjoni tal-prodott jew il-pakkett ta’ additivi) bħala tali jistgħu jintużaw biex tiġi modifikata l-klassifika fir-rigward tat-tossiċità akwatika li kienet tinkiseb kieku jkun intuża l-metodu konvenzjonali.

2. Rekwiżiti Addizzjonali dwar it-Tossiċità Akwatika

L-applikant għandu juri l-konformità billi jissodisfa r-rekwiżiti tal-kriterju 2.1 jew tal-kriterju 2.2.

Kriterju 2.1. Rekwiżiti dwar il-preparazzjoni u l-komponenti ewlenin

Għandu jingħata tagħrif dwar it-tossiċità akwatika ta’:

— il-preparazzjoni; u

— il-komponenti ewlenin.

Il-konċentrazzjoni kritika għat-tossiċità akwatika ta’ kull komponent ewlieni għandha tkun mill-inqas 100 mg/l. It-test għandu jsir fuq l-alka u d-dafnja (OECD 201 u 202).

Fil-każ taż-Żjut Idrawliċi, il-konċentrazzjoni kritika għat-tossiċità akwatika għandha tkun mill-inqas 100 mg/l.

Fil-każ tal-griż, żjut għaċ-chainsaws, aġenti biex l-konkrit jinqala’ mill-forma u lubrikanti total loss oħrajn, il-konċentrazzjoni kritika għat-tossiċità akwatika għandha tkun mill-inqas 1 000 mg/l.

Il-griż jista’ jiġi valutat bil-provvediment ta’ tagħrif dwar il-preparazzjoni u l-komponenti ewlenin biss jekk is-sustanza li tgħaqqad turi sinjali ta’ bijodegradazzjoni aħħarija (ara l-kriterju 3) jew bijodegradazzjoni inerenti skond:

— bijodegradazzjoni > 70 % fit-test OECD 302 għall-bijodegradazzjoni inerenti jew metodi ta’ l-ittestjar ekwivalenti, jew

— bijodegradazzjoni > 20 % iżda < 60 % wara 28 jum fit-testijiet OECD 301 ibbażati fuq it-tnaqqis ta’ l-ossiġnu jew il-ġenerazzjoni tad-dijossidu karboniku, jew

— bijodegradazzjoni > 60 % fl-ISO 14593 (“Test CO2 headspace”).

It-test tal-preparazzjoni għandu jsir fuq it-tliet gruppi ta’ l-ispeċje kollha (OECD 201, 202 u 203).

It-Tabella 1 fiha sommarju tar-rekwiżiti għas-sottogruppi differenti tal-prodott skond il-kriterju 2.1.







Tabella 1 Rekwiżiti dwar it-tossiċità akwatika tas-sottogruppi differenti tal-prodott — Rekwiżiti dwar it-tagħrif fuq il-preparazzjoni u l-komponenti ewlenin Kriterju 2.1 Fluwidi idrawliċi Griż (1) Żjut taċ-chainsaws, aġenti biex il-konkrit jinqala’ mill-forma u lubrikanti total loss oħrajn Żjut two-stroke Tossiċità akwatika għall-prodott formulat kompletament fit-tliet testijiet tat-tossiċità akuta kollha OECD 201, 202 u 203 ≥ 100 mg/l ≥ 1 000 mg/l ≥ 1 000 mg/l ≥ 1 000 mg/l Tossiċità akwatika għal kull komponent ewlieni individwali fl-OECD 201 u 202 ≥ 100 mg/l ≥ 100 mg/l ≥ 100 mg/l ≥ 100 mg/l (1) Il-griż jista’ jiġi valutat b’dan il-mod biss jekk is-sustanza li tgħaqqad tindika bijodegradazzjoni > 70 % fl-OECD 302 C jew metodi ta’ l-ittestjar ekwivalenti jew bijodegradazzjoni > 20 % iżda < 60 % wara 28 jum fit-testijiet OECD ibbażati fuq it-tnaqqis ta’ l-ossiġnu jew il-ġenerazzjoni tad-dijossidu karboniku.

Valutazzjoni u verifika tal-kriterju 2.1

Għandhom jiġu ppreżentati rapporti li jinkludu t-tagħrif dwar it-tossiċità akwatika tal-preparazzjoni u l-komponenti ewlenin kollha billi jsir użu jew mill-materjali eżistenti mir-reġistrazzjonijiet jew testijiet ġodda, li jippermettu li tintwera l-konformità mar-rekwiżiti stabbiliti fit-tabella 1.

It-tossiċità akwatika tal-preparazzjoni għandha tiġi determinata skond l-OECD 201, 202 u 203 jew metodi ekwivalenti.

It-tossiċità akwatika ta’ kull komponent ewlieni individwali għandha tiġi determinata skond l-OECD 201 u 202 jew metodi ekwivalenti.

Kriterju 2.2. Rekwiżiti dwar kull sustanza kostitwenti

Għandu jiġi pprovdut tagħrif dwar kull sustanza kostitwenti miżjuda mal-prodott bi ħsieb. Sustanza jew sustanzi li juru ċertu grad ta’ tossiċità akwatika huma permessi fil-lubrikant sa konċentrazzjoni kumulattiva bħala massa kif indikat fit-tabella 2.







Tabella 2 Rekwiżiti dwar it-tossiċità akwatika tas-sottogruppi differenti tal-prodott — Rekwiżiti dwar it-tagħrif fuq kull sustanza kostitwenti Kriterju 2.2 Konċentrazzjoni kumulattiva bħala massa tas-sustanzi li jinsabu fil Tossiċità akwatika Fluwidi idrawliċi Griż Żjut taċ-chainsaws, aġenti biex il-konkrit jinqala’ mill-forma u lubrikanti total loss oħrajn Żjut two-stroke 10 mg/l < Tossiċità akuta (1) ≤ 100 mg/l jew 1 mg/l < NOEC ≤ 10 mg/l ≤ 20 ≤ 25 ≤ 5 ≤ 25 1 mg/l < Tossiċità akuta (1) ≤ 10 mg/l jew 0,1 mg/l < NOEC ≤ 1 mg/l ≤ 5 ≤ 1 ≤ 0,5 ≤ 1 Tossiċità akuta* < 1 mg/l (1) jew NOEC ≤ 0,1 mg/l ≤ 1 ≤ 0,1 ≤ 0,1 ≤ 0,1 (1) EC50/LC50/IC50.

Valutazzjoni u verifika tal-kriterju 2.2

Għandhom jiġu ppreżentati rapporti li jinkludu t-tagħrif dwar it-tossiċità akwatika ta’ kull sustanza kostitwenti billi jsir użu jew mill-materjali eżistenti mir-reġistrazzjonijiet jew testijiet ġodda, li juru l-konformità mar-rekwiżiti stabbiliti fit-tabella 2.

It-tossiċità akwatika ta’ kull sustanza kostitwenti għandha tiġi determinata skond l-OECD 201 u 202 jew metodi ekwivalenti.

Valutazzjoni u verifika taż-żewġ kriterji 2.1 u 2.2

Fil-każ ta’ komponenti li huma ftit solubbli (< 10 mg/l) jista’ jintuża l-metodu tal-Frazzjoni Akkomodata mill-Ilma (WAF) għad-determinazzjoni tat-tossiċità akwatika. Il-metodi tat-tagħbija stabbilita, xi drabi ċitat bħala LL50 u relatat mal-kontenut letali, jista’ jintuża direttament fil-kriterji tal-klassifikazzjoni. Il-preparazzjoni ta’ Frazzjoni Akkomodata mill-Ilma għandha ssegwi r-rakkomandazzjonijiet stabbiliti skond xi waħda mil-linji gwida li ġejjin; ECETOC Rapport Tekniku Nru 20 (1986), l-Anness III ta’ l-OECD 1992 301 jew id-Dokument ta’ Gwida ISO 10634, jew l-ASTM D6081-98 (“Standard practice for Aquatic Toxicity Testing for Lubricants: Sample Preparation and Results Interpretation or equivalent methods”).

M'hemmx il-ħtieġa li jsir studju tat-tossiċità akwatika fuq l-alka u d-dafnja (OECD 201 u 202) meta:

— mhux probabbli li s-sustanza taqsam membrani bijoliġiċi MM > 800 jew dijametru molekulari > 1,5 nm (>15 Å);

— is-sustanza ftit li xejn tkun tinħall fl-ilma (solubbiltà fl-ilma < 10 μg/l);

billi tali sustanzi mhumiex meqjusa li huma tossiċi għall-alka u d-dafnja fis-sistema akwatika.

Bl-istess mod, l-istudju dwar it-tossiċità akwatika akuta fuq id-dafnja (OECD 202) m’hemmx il-ħtieġa li jiġi kkunsidrat meta studju tat-tossiċità fuq termini ta’ żmien twal fuq id-Dafnja skond l-OECD 211 jew ekwivalenti jkun disponibbli.

Is-solubbiltà tas-sustanzi fl-ilma għandha tiġi determinata, fejn ikun jaqbel, skond l-OECD 105 (jew testijiet ekwivalenti).

Jekk tagħrif dwar it-tossiċità kronika (riżultati ta’ l-OECD 210 jew 211 jew metodi ekwivalenti) ikun disponibbli, dan jista’ jintuża minflok it-tagħrif dwar it-tossiċità akwatika akuta. In-nuqqas ta’ tagħrif dwar it-tossiċità akwatika għandu jiġi dikjarat bil-miktub u ffirmat mill-applikant.

3. Bijodegradibbiltà u potenzjal ta’ bijoakkumulazzjoni

Il-prodott m’għandux ikun fih sustanzi li huma kemm:

— mhux bijodegradibbli, — kif ukoll

— (potenzjalment) bijoakkumulattivi.

Madankollu, il-prodott jista’ jkun fih sustanza jew sustanzi li juru ċertu grad ta’ degradibbiltà jew bijoakkumulazzjoni potenzjali jew attwali sa konċentrazzjoni kumulattiva bħala massa kif indikat fit-tabella 3.







Tabella 3 Rekwiżiti dwar il-bijodegradibbiltà u potenzjal ta’ bijoakkumulazzjoni Il-konċentrazzjoni kumulattiva bħala massa tas-sustanzi Bijodegradazzjoni Fluwidi idrawliċi Griż Żjut taċ-chainsaws, aġenti biex il-konkrit jinqala’ mill-forma u lubrikanti total loss oħrajn Żjut two-stroke Mhux bijodegradibbli (1) ≤ 5 ≤ 10 ≤ 5 ≤ 10 Bijodegradibbli aerobikament b’mod inerenti ≤ 5 ≤ 20 ≤ 5 ≤ 20 Finalment bijodegradibbli aerobikament ≥ 90 ≥ 75 ≥ 90 ≥ 75 (1) Nota bene: sustanzi li huma kemm mhux bijodegradibbli kif ukoll bijoakkumulattivi m’humiex permessi.

Valutazzjoni u verifika tal-kriterju 3

Il-konformità għandha tintwera billi jiġi pprovdut it-tagħrif li ġej:

— Rapporti li jinkludu t-tagħrif dwar il-bijodegradibbiltà ta’ kull sustanza komponenti jekk dan ma jkunx muri b’mod adegwat fil-fuljetti tas-sigurtà pprovduti għal kull sustanza.

— Rapporti li jinkludi t-tagħrif dwar il-potenzjal bijoakkumulattiv ta’ kull sustanza komponenti: — — fil-każ ta’ sustanzi mhux bijodegradibbli; u — fil-każ ta’ sustanzi tossiċi u tossiċi ħafna li huma faċilment bijodegradibbli (għal finijiet ta’ klassifikazzjoni).

Il-bijodegradibbiltà għandha tiġi determinata għal kull sustanza komponenti fil-prodott b’mod separat u permezz tal-metodi ta’ l-ittestjar speċifikati hawn taħt (jew testijiet ekwivalenti).

Sustanza titqies li hija finalment bijodegradibbli (aerobika) meta:

(1) Fi studju tal-bijodegradibbiltà fuq 28 jum skond l-OECD 301 A-F jew testijiet ekwivalenti, jirriżultaw il-livelli ta’ bijodegradazzjoni li ġejjin: — Fit-testijiet OECD 301 ibbażati fuq il-karbonju organiku maħlul ≥ 70 %; — F’testijiet OECD 301 ibbażati fuq it-tnaqqis ta’ l-ossiġnu jew il-ġenerazzjoni tad-diossidu karboniku ≥ 60 % tal-massimu teoretiku.

(2) Il-proporzjon BOD5/ThOD jew BOD5/COD ikun aktar minn 0,5.

Fit-test ta’ l-OECD il-prinċipju ta’ “apertura ta’ 10t ijiem” ma japplikax neċessarjament. Jekk is-sustanza tilħaq il-livell rikjest ta’ bijodegradazzjoni fi żmien 28 jum iżda mhux fl-“apertura ta’ 10t ijiem”, jitqis li hemm rata ta’ bijodegradazzjoni aktar baxxa.

Sustanza titqies li hija bijodegradibbli b’mod inerenti (aerobika) meta:

— bijodegradazzjoni > 70 % fit-test OECD 302 għall-bijodegradazzjoni inerenti jew metodu ta’ l-ittestjar ekwivalenti, jew

— bijodegradazzjoni > 20 % iżda < 60 % wara 28 jum fit-testijiet OECD 301 ibbażati fuq it-tnaqqis ta’ l-ossiġnu jew il-ġenerazzjoni tad-dijossidu karboniku; jew

— bijodegradazzjoni ≥ 60 % fl-ISO 14593 (“Test CO2 headspace”).

Sustanza li l-funzjoni ewlenija tagħha huwa t-tgħaqqid għandha titqies li hija aerobikament bijodegradibbli b’mod inerenti jekk turi bijodegradazzjoni ta’ aktar minn 20 % fl-OECD 302 C għall-bijodegradazzjoni b’mod inerenti jew metodi ta’ l-ittestjar ekwivalenti. Ir-rekwiżiti kollha dwar it-tossiċità akwatika mbagħad għandhom japplikaw għall-prodotti tad-degradazzjoni li ġie ppruvat b’mod xjentifiku li huma derivati mis-sustanza li tgħaqqad, wara l-espożizzjoni għall-ambjent akwatiku.

Sustanza mhix bijodegradibbli jekk ma tissodisfax il-kriterji tal-bijodegradibbiltà aħħarija jew b’mod inerenti.

Sustanza mhix bijoakkumulattiva jekk għandha MM > 800 jew dijametru molekulari > 1,5 nm (> 15 Å);

Sustanza li għandha MM < 800 jew dijametru molekulari < 1,5 nm (> 15 Å) mhix bijoakkumulattiva jekk:

— il-koeffiċjent logaritmiku tal-“octanol water partition” ikun < 3 jew > 7; jew

— il-BCF imkejjel ikun ≤ 100. Billi l-biċċa l-kbira tas-sustanzi użati fil-lubrikanti huma idrofobiċi b’mod sinifikanti, il-valur BCF għandu jkun ibbażat fuq il-kontentut tal-piż lipidu u għandha tingħata attenzjoni biex ikun hemm żmien ta’ espożizzjoni biżżejjed.

Metodi ta’ l-ittestjar

It-testijet li għandhom jiġu applikati għad-determinazzjoni tal-bijodegradibbiltà pronta huma l-OECD 301 serje A-F, jew l-ekwivalenti ta’ l-ISO u l-ASTM jew il-proporzjon BOD5/(ThOD jew COD. Il-proporzjon BOD5/(ThOD jew COD) jista’ jintuża biss jekk l-ebda tagħrif ibbażat fuq l-OECD 301 jew xi metodi ta’ l-ittestjar ekwivalenti ma jkunux disponibbli. Il-BOD5 għandu jiġi valutat skond C.5 (Dir. 92/69/KEE ( 5 )) jew metodi ekwivalenti waqt li a-COD skond C.6 (Dir. 92/69/KEE) jew metodi ekwivalenti. Għad-determinazzjoni tal-bijodegradibbiltà inerenti għandhom jiġu applikati l-OECD 302 C jew metodi ta’ l-ittestjar ekwivalenti.

L-applikant jista’ juża wkoll tagħrif interpolat biex jistma l-bijodegradibbiltà ta’ xi sustanza. L-“interpolazzjoni” għall-valutazzjoni tal-bijodegradibbiltà ta’ xi sustanza tkun aċċettabbli jekk is-sustanza ta’ referenza tkun differenti bi grupp funzjonali wieħed jew framment mis-sustanza applikata fil-prodott. Jekk is-sustanza ta’ referenza tkun rispettivament bijodegradibbli b’mod inerenti u l-grupp funzjonali jkollu effett pożittiv fuq il-bijodegradibbiltà aerobika, is-sustanża applikata tista’ wkoll tiġi kkunsidrata li hija rispettivament bijodegradibbli b’mod inerenti. Gruppi funzjonali jew frammenti b’effett pożittiv fuq il-bijodegradazzjoni huma: L-alkoħol alifatiku u aromatiku [-OH], aċidu alifatiku u aromatiku [-C(=O)-OH], l-aldeħida [-CHO], l-Esteru [-C(=O)-O-C], l-amidu [-C(=O)-N of –C(=S)-N]. Għandha tiġi pprovduta dokumentazzjoni adegwata u affidabbli dwar l-istudju fuq is-sustanza ta’ referenza. Fil-każ ta’ tqabbil ma’ framment mhux inkluzi hawn fuq, dokumentazzjoni adegwata u affidabbli dwar l-istudji għandha tiġi pprovduta fuq l-effetti pożittivi tal-grupp funzjonali fuq il-bijodegradazzjoni ta’ sustanzi simili strutturalment.

Il-koeffiċjent logaritmiku tal-“octanol water partition” (log Kow) għandu jiġi valutat skond l-OECD 107, 117 jew l-abbozz ta’ 123 jew kwalunkwe metodu ta’ l-ittestjar ekwivalenti ieħor. Il-fattur ta’ bijokonċentrazzjoni (BCF) għandu jiġi valutat skond l-OECD 305.

Il-valuri Log Kow huma applikabbli biss għal sustamzi kemikali organiċi. Sabiex jiġi valutat il-potenżjal ta' bijoakkumulazzjoni ta' taħlitiet mhux organiċi, “surfactants” u xi taħlitiet organometalliċi, għandu jsir kejl BCF.

Jekk it-test ma jkunx jista’ jsir (per eż. s-sustanza tkun attiva ħafna fil-wiċċ ta’ l-ilma jew ma tkunx tinħall fl-ilma jew l-oktanol) għandu jiġi pprovdut valur ikkalkulat għal-Log Kow kif ukoll dettalji dwar il-metodu tal-kalkulazzjoni.

Il-metodi ta’ kalkulazzjoni li ġejjin huma aċċettati għal-log Kow: CLOGP għal log Kow bejn 0 u 9, LOGKOW (KOWWIN) għal log Kow bejn -4 u 8, AUTOLOGP għal log Kow ta' aktar minn 5 kif stabbilit fir-Regolament tal-Kummissjoni (KE) 1488/94 ( 6 ), li huwa appoġġjat minn dokument tekniku ta’ gwida (TGD).

4. Esklużjoni ta’ sustanzi speċifiċi

Is-sustanzi inklużi fil-lista tal-Komunità ta’ sustanzi prijoritarji fil-qasam tal-politika dwar l-ilma u l-Lista ta’ Sustanzi Kemikali għal Azzjoni Prijoritarja ta’ l-OSPAR, it-tnejn ċitati fil-verżjoni applikabbli f’Diċembru ta’ l-2004, m’għandhomx jiġu miżjuda bi ħsieb bħala ingredjent fi prodott eliġibbli għall-ekotikketta Ewropea.

Taħlitiet ta’ aloġenu organiku u taħlitiet tan-nitritu m’għandhomx jiġu miżjuda bi ħsieb bħala ingredjent fi prodott eliġibbli għall-ekotikketta Ewropea.

Metalli jew taħlitiet ta’ metalli m’għandhomx jiġu miżjuda bi ħsieb bħala ingredjent fi prodott eliġibbli għall-ekotikketta Ewropea bl-eċċezzjoni tas-sodju, il-potassju, il-manjesju u l-kalċju. Fil-każ tas-sustanzi li jgħaqqdu, jistgħu jintużaw ukoll taħlitiet tal-litju u/jew ta’ l-aluminju sa livelli ta’ konċentrazzjoni limitati minn kriterji oħrajn inklużi f’dan l-Anness.

Valutazzjoni u verifika tal-kriterju 4

Il-konformità ma’ dawn ir-rekwiżiti għandha tiġi dikjarata bil-miktub u ffirmata mill-applikant.

5. Materji primi li jiġġeddu

Il-prodott formulat għandu jkun fih kontenut tal-karbonju miksub minn materji primi li jiġġeddu li għandu jkun:

— ≥ 50 % (m/m) fil-każ taż-żjut idrawliċi,

— ≥ 45 % (m/m) fil-każ tal-griż,

— ≥ 70 % fil-każ taż-żjut taċ-chainsaws, aġenti biex il-konkrit jinqala’ mill-forma u lubrikanti total loss oħrajn.

— ≥ 50 % (m/m) fil-każ taż-żjut two-stroke.

Kontenut tal-karbonju miksub minn materji primi li jiġġeddu jfisser il-persentaġġ bħala massa tal-komponent A x [numru ta’ atomi-C fil-komponent A, li huma miksuba minn żjut (veġetali) jew xaħmijiet (mill-annimali) diviż bin-numru totali ta’ atomi-C fil-komponernt A] flimkien mal-persentaġġ bħala massa tal-komponent B x [numru ta’ atomi-C fil-komponent B, li huma miksuba minn żjut (veġetali) jew xaħmijiet (mill-annimali) diviż bin-numru totali ta’ atomi-B fil-komponernt B] flimkien mal-persentaġġ bħala massa tal-komponent C x [numru ta’ atomi-C fil-komponent C] u jkompli hekk.

Valutazzjoni u verifika tal-kriterju 5

L-applikant għandu jipprovdi dikjarazzjoni ta’ konformità ma’ dan il-kriterju.

6. Rendiment tekniku

Il-fluwidi idrawliċi għandhom mill-inqas jissodisfaw il-kriterji tar-rendiment tekniku stabbiliti mill-ISO 15380, tabelli 2-5.

Il-griż għandu jkun “idonju għall-użu”.

Iż-żjut taċ-chain-saws għandhom mill-inqas jissodisfaw il-kriterji tar-rendiment tekniku stabbiliti mill-RAL-UZ 48 tal-Blue Angel.

L-aġenti biex il-konkrit jinqala’ mill-forma u lubrikantri total loss oħrajn għandhom ikunu idonji għall-użu.

Iż-żjut two-stroke għandhom mill-inqas jissodisfaw il-kriterji tar-rendiment tekniku stabbiliti fl-“NMMA Certification for Two-Stroke Cycle Gasoline Engine Lubricants” ta’ l-NMMA TC-W3.

Valutazzjoni u verifika tal-kriterju 6

L-applikant għandu jipprovdi dikjarazzjoni ta’ konformità ma’ dan il-kriterju, flimkien mad-dokumentazzjoni relatata.

7. Tagħrif li għandu jidher fuq l-ekotikketta

Il-Kaxxa 2 ta’ l-ekotikketta għandha tinkludi t-test li ġej: “inqas ħsara fl-ilma u l-ħamrija waqt l-użu; inqas emissjonijiet ta’ CO2.”

Valutazzjoni u verifika tal-kriterju 7

L-applikant għandu jipprovdi kampjun ta’ l-imballaġġ tal-prodott fejn tidher it-tikketta flimkien ma’ dikjarazzjoni ta’ konformità ma’ dan il-kriterju.